Companiile Rețele Electrice au anunțat că vor ajunge la 1,7 milioane de contoare inteligente instalate până la sfârșitul anului 2024.
Companiile Rețele Electrice își mențin angajamentul de a digitaliza rețelele de distribuție a energiei electrice, în beneficiul clienților, cu scopul de a le pune la dispoziție o infrastructură mai rezilientă și flexibilă, sporind în același timp eficiența operațională.
Astfel, până la finalul anului 2024, numărul total de contoare inteligente instalate de cele trei companii Rețele Electrice va ajunge la aproximativ 1,7 milioane, cel mai mare volum atins de vreun operator de distribuție de energie electrică din România.
"Contoarele inteligente reprezintă baza unei rețele de distribuție digitalizate și mai reziliente. Prin integrarea lor în infrastructura de distribuție a energiei electrice, îmbunătățim interfața cu clienții noștri, avem posibilitatea de a dezvolta și furniza suportul pentru noile servicii de piață precum flexibilitatea și/sau agregarea tranzitului de energie electrică. Integrarea de producție descentralizată, precum și a stocării de energie în rețelele de distribuție nu poate fi făcută fără contorizarea inteligentă, astfel prin angajamentul nostru de a instala un contor inteligent la fiecare client al nostru, fie acesta consumator, producător sau prosumator, contribuim esențial la realizarea tranziției energetice în România", a declarat Mihai Pește, director general al companiilor Rețele Electrice.
Pentru a îndeplini obiectivele stabilite, companiile Rețele Electrice au continuat să implementeze instalarea de contoare inteligente în regiunile Banat, Dobrogea și Muntenia, conform calendarului de implementare stabilit de către Autoritatea Națională de Reglementare în domeniul Energiei (ANRE) încă din 2015. În prezent, se estimează că peste 171.000 de contoare inteligente vor fi instalate în anul în curs.
Astfel, până la finalul anului 2024, cele trei companii Rețele Electrice rămân liderii segmentului de distribuție de energie electrică din România în privința contorizării inteligente, cu aproape 1,7 milioane de contoare smart instalate pentru clienți rezidențiali și companii: peste 783.000 la Rețele Electrice Muntenia (care deservește Bucureștiul și județele Ilfov și Giurgiu), mai mult de 480.000 la Rețele Electrice Banat (județele Arad, Caraș Severin, Hunedoara și Timiș), respectiv peste 412.000 la Rețele Electrice Dobrogea (județele Călărași, Constanța, Ialomița și Tulcea).
Gradul de acoperire al contoarelor inteligente va ajunge la finalul anului 2024 la 53% pentru clienții deserviți de Rețele Electrice Muntenia, 50% pentru cei din Banat și 59% pentru cei din Dobrogea, acestea, reprezentând cele mai mari procente de acoperire din întreaga țară.
Contoarele inteligente reprezintă o generație modernă de aparate de măsură, care înlocuiesc treptat generația veche de contoare, conform planurilor aprobate de către ANRE. Această înlocuire nu presupune costuri suplimentare pentru clienți. Atunci când contorul inteligent e parte integrantă dintr-un sistem de măsurare inteligentă și comunică activ cu sistemul central, clienții au parte de numeroase beneficii, unul dintre ele fiind faptul că nu mai este necesară transmiterea indexului, iar facturile reflectă consumul real. Conform reglementărilor în vigoare, distribuitorii de energie electrică au obligația de a schimba contoarele de generație veche cu unele noi. Pentru a se putea bucura de toate beneficiile oferite de contorul inteligent, utilizatorii de energie electrică au și ei, la rândul lor, obligația legală de a permite accesul reprezentanților operatorului de distribuție, în cazul în care contorul se află în interiorul locuinței.
Companiile Rețele Electrice operează rețele cu o lungime totală de circa 134.000 de kilometri în trei zone importante ale țării: Muntenia Sud (inclusiv București), Banat și Dobrogea, acoperind o treime din piața locală de distribuție, și dezvoltă un program de investiții pentru îmbunătățirea calității serviciilor, siguranța și performanța rețelelor și implementarea locală a standardelor de mediu ale grupului PPC. Rețelele electrice operate de către cele trei companii Rețele Electrice numără 289 de stații de transformare și peste 25.000 de posturi de transformare.